《忧旱》
宋代·李石

清和气始交，候火未可炽。
雨师偶失职，焰焰使人畏。
东湖冷如水，舍此谁止沸。
猊吻呀不吐，浊泥点枯翠。
农田不难料，焦灼凛生意。
西南有重屯，百万方振臂。
自今数秋成，一饱傥可冀。
蛟龙卧慵懒，朱鸟夸羽翅。
吾生老文园，肺渴不自慰。
安得挽天河，并为洗兵气。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。